Grendel, Gábor, poslanec NR SR (2017-04-06):
Ďakujem pekne, pán predsedajúci. Dámy a páni, ako každý rok, najmä tí z vás, ktorí ste tu už nie prvé, ale druhé, tretie, štvrté funkčné obdobie, každý rok sa predkladajú tieto správy, ktoré obsahujú prakticky štatistické údaje, ale inú výpovednú hodnotu o použití informačno-technických prostriedkov nemajú. Reálnu kontrolu použitia ITP rieši, alebo teda by mala riešiť komisia, o ktorej hovorí zákon č. 166/2003, zákon o ochrane súkromia pred neoprávneným použitím informačno-technických prostriedkov. V § 8a, ak dovolíte, prečítam tri odseky, z tohto paragrafu. Odsek 1: „(1) Kontrolu používania informačno-technických prostriedkov vykonáva Národná rada Slovenskej republiky, ktorá na účely výkonu kontroly zriaďuje komisiu na kontrolu používania informačno-technických prostriedkov. Komisia sa skladá z predsedu komisie a ďalších siedmich členov komisie. Funkcia člena komisie je čestnou a neplatenou funkciou. Členovia komisie sú pri výkone svojej funkcie nezávislí.“ Odsek 2: „(2) Šiestich členov komisie volí Národná rada Slovenskej republiky spomedzi členov Osobitného kontrolného výboru Národnej rady na kontrolu činnosti SIS. Členov Osobitného kontrolného výboru Národnej rady na kontrolu činnosti Vojenského spravodajstva a členov výboru Národnej rady pre obranu a bezpečnosť, a to dvoch členov z každého z uvedených výborov, a to tak, aby zo zvolených členov komisie traja boli zástupcami navrhnutými politickými stranami alebo politickými hnutiami, ktoré majú zastúpenie vo vláde Slovenskej republiky, a traja zástupcami navrhnutými politickými stranami alebo politickými hnutiami, ktoré nemajú zastúpenie vo vláde Slovenskej republiky, a súčasne, aby predseda komisie bol zástupcom navrhnutými politickými stranami alebo politickými hnutiami, ktoré nemajú zastúpenie vo vláde Slovenskej republiky.“ Odsek 3: „(3) Ďalších dvoch členov komisie volí Národná rada Slovenskej republiky spomedzi kandidátov na členov komisie, ktorých predkladá Národnej rade predseda výboru pre obranu a bezpečnosť po predchádzajúcej dohode s predsedom osobitného kontrolného výboru na kontrolu činnosti SlS a predsedom osobitného kontrolného výboru na kontrolu činnosti Vojenského spravodajstva.“ Nechcem vás ďalej nudiť citátmi z tohto zákona, ale rok po kreovaní súčasnej vlády je fakticky stav taký, že takáto komisia neexistuje. Čiže komisia, ktorá by mala reálne vykonávať kontrolu používania informačno-technických prostriedkov, stále nebola zriadená. A to je podľa mňa nesprávne. Kým takáto komisia nebude zriadená, tak budeme prerokovávať naozaj iba formálne správy o tom, koľkokrát boli nasadené informačno-technické prostriedky, podľa ktorého paragrafu, koľko z nich bolo oprávnených, koľko neoprávnených, ale reálnu kontrolu nemôžme vykonávať, pretože táto komisia stále nebola zriadená. My za náš výbor, za osobitný kontrolný výbor pre kontrolu činnosti SIS sme svoju povinnosť splnili. U nás sme zvolili aj zástupcu koalície aj zástupcu opozície. Pokiaľ viem, aj vo výbore pre obranu a bezpečnosť bola táto voľba úspešná, aj tam boli už zvolení dvaja členovia, čiže zatiaľ nám chýba voľba v osobitnom kontrolnom výbore na kontrolu Vojenského spravodajstva, kde koaličného zástupcu zvolili, ale opozičného ani po roku od volieb nie. A tak isto nie sú známe mená tých neposlancov dvoch, ktorých má navrhnúť predseda výboru na obranu a bezpečnosť po dohode s predsedami ostatných kontrolných výborov. Moja požiadavka z tohto miesta preto je, aby sme odložili politické predsudky a šarvátky, vrátili sa k tejto voľbe, aby sme mohli reálne kontrolovať používanie informačno-technických prostriedkov, pretože sa zase netvárme, že na Slovensku sme nikdy nemali žiadne kauzy spájané s neoprávneným použitím ITP aj zo strany štátnych orgánov. Takže prosím, vráťme sa k zriadeniu tejto komisie a žiadam príslušných predsedov a členov výborov, aby brali zriadenie tejto komisie vážne, aby nikto nemohol mať podozrenie, že v tomto parlamente niekto nemá reálny záujem na kontrole používania informačno-technických prostriedkov. Ďakujem pekne.